Broj: 711-I-609-M-87/22-02-17

Zagreb, **16. veljače** 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Marijana Makara, direktora trgovačkog društva Lucera d.o.o.,** za davanjem mišljenja Povjerenstva, na 159. sjednici, održanoj **16. veljače** 2022., daje sljedeće:

**MIŠLJENJE**

**Obveznik Marijan Makar, direktor trgovačkog društva Lucera d.o.o., može, sukladno članku 5. stavku 1. točki 2. ZSSI/21-a, uz primanje plaće za obnašanje navedene dužnosti primati naknadu putnih troškova za dolazak na posao i odlazak s posla te naknadu za prehranu, jer se ne radi o dodatnim naknadama za poslove obnašanja javne dužnosti iz članka 7. točke d) Zakona.**

Obrazloženje

Zahtjev za davanjem mišljenja Povjerenstva podnio je Marijan Makar, direktor trgovačkog društva Lucera d.o.o. U knjigama ulazne pošte Povjerenstva zahtjev je zaprimljen 14. veljače 2022. pod poslovnim brojem 711-U-2830-M-87/22-01-3, povodom kojeg se vodi predmet broj M-87/22.

Uvidom u podatke sudskog registra nadležnog Trgovačkog suda u Varaždinu, utvrđeno je da Marijan Makar obavlja funkciju direktora trgovačkog društva Lucera d.o.o., MBS: 070128412, čiji je jedini osnivač Grad Ludbreg.

Člankom 3. stavkom 1. podstavkom 40. ZSSI/21-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu Zakona, stoga je i Marijan Makar, povodom obnašanja dužnosti direktora trgovačkog društva Lucera d.o.o. dužan pridržavati se odredbi navedenog Zakona.

Člankom 8. stavcima 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik traži mišljenje može li uz primanje plaće za obnašanje dužnosti direktora trgovačkog društva Lucera d.o.o. primati naknadu putnog troška za dolazak na posao i odlazak s posla te naknadu za prehranu.

Člankom 5. stavkom 1. točkom 2. ZSSI/21-a propisano je da je plaća obveznikasvaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima Zakona zabranjeno primiti dodatnu naknadu za poslove obnašanja javnih dužnosti.

Obveznik Marijan Makar može pored plaće za obnašanje dužnosti direktora trgovačkog društva Lucera d.o.o., primiti naknadu putnih troškova za obnašanje navedene dužnosti za koju je izričito u članku 5. stavku 1. točki 2. Zakona propisano da nije plaća obveznika, s obzirom da se ne radi o dodatnoj naknadi za poslove obnašanja javne dužnosti, zabranjenoj člankm 7. točkom d) ZSSI/21-a, već ista predstavlja novčanu kompenzaciju za stvarne troškove prijevoza na posao i s posla.

Imajući u vidu da su zakonskom odredbom članka 5. stavka 1. točke 2. ZSSI/21-a obuhvaćene i naknade drugih troškova za obnašanje javne dužnosti te da je naknada za prehranu drugi stvarni trošak, obveznik istu može primiti, jer se također ne radi o dodatnoj naknadi za poslove obnašanja javne dužnosti.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Marijan Makar, putem mail adrese
2. Objava na internetskoj stranici Povjerenstva
3. Pismohrana